CHASE ตั้ง “บล.กสิกรไทย” นั่ง FA เคาะราคาไอพีโอ 2.90 บ. ลงสนาม SET 21 ก.พ.นี้
CHASE ปลื้มกระแสแรง ตั้ง “บล.กสิกรไทย” นั่ง FA เคาะราคาขายไอพีโอ 2.90 บ. เปิดจองซื้อ 13-15 ก.พ. เล็งเทรด SET 21 ก.พ.นี้
CHASE ปลื้มกระแสแรง ตั้ง “บล.กสิกรไทย” นั่ง FA เคาะราคาไอพีโอ 2.90 บ. เปิดจองซื้อ 13-15 ก.พ. เล็งเทรด SET 21 ก.พ.นี้
10 ก.พ. 2566

นายประชา ชัยสุวรรณ ประธานเจ้าหน้าที่บริหาร บริษัท เชฎฐ์ เอเชีย จำกัด (มหาชน) หรือ CHASE ร่วมลงนามในสัญญาแต่งตั้ง บริษัทหลักทรัพย์ กสิกรไทย จำกัด (มหาชน) (ที่ปรึกษาทางการเงินและผู้จัดการการจัดจำหน่ายและรับประกันการจำหน่าย), บริษัทหลักทรัพย์ เอเซีย พลัส จำกัด, บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน) และบริษัทหลักทรัพย์ หยวนต้า (ประเทศไทย) จำกัด เป็นผู้จัดจำหน่ายและรับประกันการจำหน่าย
ทั้งนี้ CHASE ได้เสนอขายหุ้น IPO จำนวนรวมไม่เกิน 562 ล้านหุ้น กำหนดราคาเสนอขายที่ 2.90 บาทต่อหุ้น ซึ่งได้รับกระแสตอบรับที่ดีเยี่ยมจากนักลงทุนสถาบันและนักลงทุนรายย่อย พร้อมเปิดโอกาสให้นักลงทุนที่สามารถจองหุ้นได้ระหว่างวันที่ 13-15 กุมภาพันธ์ 2566 นี้ โดยคาดว่าจะนำหุ้นเข้าจดทะเบียนในตลาดหลักทรัพย์แห่งประเทศไทยได้ในช่วงวันที่ 21 กุมภาพันธ์ 2566
นายพงศ์ศักดิ์ พฤกษ์ไพศาล กรรมการผู้จัดการ บริษัทหลักทรัพย์ กสิกรไทย จำกัด (มหาชน) ในฐานะที่ปรึกษาทางการเงินและผู้จัดการการจัดจำหน่ายและรับประกันการจำหน่าย กล่าวถึงการนำ CHASE เข้าจดทะเบียนในตลาดหลักทรัพย์แห่งประเทศไทยว่า CHASE ถือเป็นหุ้นน้องใหม่ที่มีความน่าสนใจในการลงทุนเป็นอย่างมาก เนื่องจากกลุ่มบริษัทฯ เป็นหนึ่งในผู้นำในธุรกิจบริหารจัดการสินทรัพย์ด้อยคุณภาพที่มีแผนการเติบโตที่ชัดเจน และมีประสบการณ์ในธุรกิจมาอย่างยาวนาน โดยตั้งเป้าหมายที่จะเข้าซื้อพอร์ตเงินให้สินเชื่อแก่สินทรัพย์ด้อยคุณภาพ ปีละ 1,000 ล้านบาท โดยมุ่งเน้นไปที่สินเชื่อแก่สินทรัพย์ด้อยคุณภาพที่ไม่มีหลักประกัน (Unsecured Loan) นอกจากนี้บริษัทฯ มีทีมกฎหมายที่มีความรู้ความสามารถจำนวนมากซึ่งทำให้ CHASE สามารถติดตามทวงถามหนี้ได้เป็นอย่างดี
สำหรับการเสนอขายหุ้นในครั้งนี้จะช่วยผลักดันให้กลุ่มบริษัทฯ สามารถเดินหน้าขยายธุรกิจได้อย่างเต็มศักยภาพ พร้อมเสริมความแข็งแกร่ง และต่อยอดการเติบโตของบริษัทฯ อย่างไม่หยุดยั้ง ตอกย้ำความเป็นผู้นำในการให้บริการจัดการหนี้สินครบวงจรให้กับลูกค้าสถาบันการเงิน ในขณะเดียวกันก็เป็นที่ปรึกษาและให้ความรู้คู่วินัยในการจัดการภาระหนี้สินสำหรับลูกหนี้